אברהם מרדכי גוטליב

הרב אברהם מרדכי גוטליב (נולד ב-י"א בטבת ה'תשכ"ג, 7 בינואר 1963) הוא מדריך קבלה ועבודה עצמית, וחיבר עשרות ספרים בנושא. גוטליב הוא תלמידו של הרב ברוך שלום הלוי אשלג וראש קהילה של חסידי אשלג בקריית יערים. הוא מלמד ומפיץ את תורת הרב יהודה לייב הלוי אשלג בעל ה"סולם", על פי דרכו של בנו הרב ברוך שלום הלוי אשלג. אברהם מרדכי גוטליב נולד וגדל בבני ברק. מגיל ארבע עשרה למד עם הרב ברוך שלום הלוי אשלג, בנו בכורו של בעל הסולם, במקביל למד גם בישיבת בית מאיר אצל הרב זלמן רוטברג. כבר מגיל צעיר החל ללמד קבוצות אברכים את חוכמת הקבלה, וכן לערוך את כתבי רבו. בשנת תשנ"ג, לאחר פטירת הרב"ש, עזב את בני ברק לקריית יערים. זמן קצר לאחר מכן, הקים את בית המדרש "ברכת שלום" והחל להעביר שיעורים בחוכמת הקבלה. כיום מוסר הרב גוטליב שיעורים מדי יום, בקריית יערים, באינטרנט וברחבי הארץ, ועוסק בהפצה של חוכמת הקבלה לכלל הציבורים בחברה הדתית והישראלית. במקביל להוראה, ייסד הרב גוטליב עם תלמידים נוספים הוצאת ספרי קבלה על פי דרכו של הרב אשלג. הרב"ש לא הוציא ספרים בחייו ותורתו נשארה בהקלטות ובהערות שרשם בכתב צפוף על גבי ספריו. הוצאת כתבי רבו הפכה למפעל חייו של הרב גוטליב. עד כה יצאו לאור למעלה מארבעים ספרים. הספרים עוסקים בעיקר בחוכמת הקבלה ובדרכה בעבודת ה'. מעבר לעריכה והדפסה של מאמרי הרב"ש, יצאו לאור מאמרים מקוריים של הרב גוטליב בסדרת ספרי 'במעגלות השנה'. באלול תשפ"א השתתף בחתונת זוג לסביות, ובירך אותן. לאחר מכן, הודיע על הפסקה זמנית בהעברת שיעורים במדיות השונות: "מכיוון שהליכה זו גרמה לחילול שם שמיים, ומכיוון שרבו זדים המעלילים עלילות, על כן בלי נדר אני מפסיק את כל השיעורים בזמן הקרוב במדיות השונות". נוכח הקיטוב, המחלוקות והאלימות בחברה הישראלית, חזונו של הרב גוטליב הוא שינוי פני החברה הישראלית באמצעות חינוך חדש המדגיש את פנימיות האדם. חברה שבבסיסה העיקרון הרוחני של אהבת הזולת. הרב גוטליב סבור שהחברה הישראלית זקוקה לשינוי לכיוון אהבת הזולת, אחדות והכלה של כל חלקי הציבור בארץ, ועשייה חיובית ברמת האזרח הפרטי. חינוך לעבודה פנימית של פרטים שיצור תנועה כללית חברתית. הרב גוטליב סבור כי יש להתמקד בלימודי נפש המאפשרים חיבור עם הנשמה ומלמדים אהבת האדם וכי לימוד המתמקד רק בידע על ההלכות מתרכז במוטיבים רדודים וחיצוניים של היהדות. ההלכות חשובות אך בלמידה יש להתמקד במשמעות הרוחנית שלהם. על הלמידה להיות משולבת בעשיה דרכה ניתן יהיה ליישם את הלימוד הרוחני במציאות. על כן חשוב להתערות בחברה ולא להתבדל ממנה. הוא שם דגש על המימד הרוחני ולא הגשמי של קדושת ארץ ישראל. ארץ ישראל האמיתית היא בראש ובראשונה רוחנית בעיניו וההתמקדות בפירוש גשמי של קידוש האדמה מוביל לזליגה לחיצוניות רדודה. במסגרת מאמציו לקדם תהליכים חיוביים בחברה הישראלית, הוא מוסר שיעורים לציבורים מגוונים, כמו אקדמאים במכון ון ליר ואוניברסיטת בר-אילן, ציבור חילוני בתל אביב, שיעורים בישיבות של הציבור הדתי לאומי וחלקים שונים של הציבור החרדי. בדומה לרב אשלג, נפגש הרב גוטליב ולימד אנשי ציבור רבים, במטרה לתרום לבניית החברה הישראלית, כמו אביחי מנדלבליט, תהלה פרידמן, אירית מני-גור, אברהם אלקיים ובועז הוס. ביחס למעמד האישה בחברה הישראלית, הרב גוטליב סבור שנשים צריכות להיות חלק בלתי נפרד מהעשייה הציבורית, לימוד התורה והעבודה העצמית. בהקשר של ישיבת גבר חרדי לצד אישה, כמו כן הוא סבור כי אין מניעה הלכתית לשבת בסמיכות, ואם הדבר מפריע לגבר, הוא זה שצריך לשנות מקום, תוך הדגשה של חומרת העבירה של הלבנת פני אדם ברבים. לגבי הציבור הלהט"בי וחברות מיעוטים בישראל, התבטא רבות לגבי הצורך להכלה וסובלנות כלפי ציבורים אלו בחברה הישראלית. הרב גוטליב מתייחס בשיעוריו לשינויי האקלים וסוגיות סביבתיות. הוא קורא להפחתת השימוש בכלים חד-פעמיים, תומך בזכויות בעלי חיים ומתנגד לאכזריות של תעשיית הבשר. כמו כן, משתתף בקביעות בפאנל בוקר עם אברי גלעד, ובפודקאסט קבוע עצמאי עם אברי גלעד ברדיו החברתי החדש. כמו כן, הוזמן תכופות לערוצים השונים בכדי להביע את דעותיו והתראיין אצל ליאת רגב בכאן 11 והביע את עמדתו בעניין חובת ההליכה לצבא גם לבני הישיבות. הרב גוטליב בעד לימודי ליבה. לימודי מדעים מדויקים ומדעי החברה מחזקים בעיני יראת שמים ולא להפך. בלבב שלם – פרקי חייהם ומשנתם של רבי יהודה הלוי אשלג, בנו הרב ברוך שלום אשלג ותלמידיהם מעגלות השנה – מאמרים בנושאי פרשיות השבוע ומועדי ישראל ע"פ תורת אשלג מתן תורה – מאמרי הרב אשלג עם ביאורים ומאמרים מאת הרב גוטליב תלמוד עשר הספירות – מסודר בדומה ל'צורת הדף' חיבורו של בעל הסולם עם פירושים מאת הרב"ש והרב גוטליב הקדמות לחכמת האמת – חיבורו של בעל ה'סולם' עם ביאורים ומאמרים מאת הרב גוטליב פתיחה לחכמת הקבלה – חיבורו של בעל ה'סולם' עם ביאורים ומאמרים מאת הרב גוטליב פרי חכם אגרות – ביאורים על מכתביו של בעל ה'סולם' לתלמידיו ברכת שלום מאמרים – אוסף של כל המאמרים של הרב"ש, שאותם כתב לתלמידיו בין השנים תשד"מ-תשנ"א ברכה ושלום – מאמרים בעבודת ה' ע"ד האמת מאת הרב"ש עם ביאורי הרב גוטליב ה' שמעתי שמעך – מאמרים שנכתבו על ידי תלמידי בעל הסולם – הרב"ש, הרב בנימין סנקובסקי, הרב משה ברוך למברגר, הרב יאיר וינשטוק, הרב יהודה הרש ברנדווין ועוד – מתוך תורות והדרכות פרטיות שקבלו מרבם עם ביאורי הרב גוטליב. אתר האינטרנט הרשמי של אברהם מרדכי גוטליב אברהם מרדכי גוטליב, ברשת החברתית פייסבוק אברהם מרדכי גוטליב, ברשת החברתית אקס (טוויטר) אברהם מרדכי גוטליב, ברשת החברתית אינסטגרם אברהם מרדכי גוטליב, סרטונים בערוץ היוטיוב מידע על אברהם מרדכי גוטליב בקטלוג הספרייה הלאומית אברהם מרדכי גוטליב, דף שער בספרייה הלאומית יעל מאלי, ‏"בציבור הכללי אני מוצא יותר צימאון לקבלה מאשר בציבור הדתי והחרדי", בעיתון מקור ראשון, 15 בספטמבר 2023 "אצל חלק גדול מהחרדים יש תפיסה שגויה ומעוותת של היהדות״ הרב גוטליב על חרדים בישראל ושוויון בנטל, סרטון בערוץ "כל הקלפים על השולחן עם משה רדמן", באתר יוטיוב (אורך: 01:06:39) לאהוב את הלהט"ב ולשמור את השבת - הרב גוטליב, סרטון בערוץ "ברכת שלום - לימודי קבלה ופנימיות התורה בדרך אשלג", באתר יוטיוב (אורך: 08:27) משה ליפשיץ, ‏"הלהט"בים בציבור החרדי הן נשמות יקרות שמקבלות מענה נוראי", בעיתון מקור ראשון, 14 בספטמבר 2023 ענבל חייט, רב חרדי השתתף בחתונה גאה - והתחרט: "הלוואי שלא הייתי עושה זאת", באתר ישראל היום, 30 באוגוסט 2021 גיא עזרא, ‏הרב שבירך בחתונת לסביות מבטל את שיעוריו: 'מתחרט', באתר "סרוגים", 30 באוגוסט 2021 פרופ' משה אידל, האונ' העברית, ירושלים Spotify, open.spotify.com תופעת הלהט"ב בישראל, באתר יוטיוב(הקישור אינו פעיל)